**COMUNICAT DE PRESĂ**

Ministerul Familiei, Tineretului și Egalității de Șanse a semnat ieri primul contract colectiv de muncă la nivel de unitate, conform noii Legi a Dialogului Social. Contractul a fost semnat de către doamna Ministru Natalia-Elena Intotero, pe de o parte și domnul Andy Nagy, pe de altă parte, președinte al Federației sindicale PUBLISIND, afiliată Blocului Național Sindical.

Contractul are o valabilitate de 24 de luni și de prevederile acestuia beneficiază, pe lângă membrii de sindicat, toți ceilalți angajați ai Ministerului Familiei, Tineretului și Egalității de Șanse, funcționari publici sau personal contractual. Contractul colectiv de muncă detaliază drepturile angajaților, clauzele privind condițiile de muncă, salarizarea, precum și alte drepturi și obligații ce decurg din raporturile de muncă.

Prin semnarea acestuia, Ministerul Familiei, Tineretului și Egalității de Șanse își exprimă parteneriatul constructiv sindicate – autoritate publică, pentru creșterea capacității administrative și a oportunităților de dezvoltare continuă a premiselor de stabilitate, independență și profesionalism în exercitarea funcțiilor publice, în considerarea faptului că toate aceste elemente vizează interesul public.

Demersul acesta reprezintă expresia unui dialog real între organismele sociale și stat și garantează o apărare efectivă și reală a intereselor membrilor sindicatului și ale patronatului.